钦定古今图书集成/明伦汇编/官常典/第273卷 > 赵与𤍟
## 钦定古今图书集成/明伦汇编/官常典/第273卷 > 赵与𤍟

按《元史》本传：“与𤍟，字晦叔，宋宗室子。尝登进士第，为
鄂州教授。至元十一年，丞相伯颜既渡江，与𤍟率其
宗人之在鄂州者，诣军门上书，力陈不嗜杀人，可以
一天下，且乞全其宗党。后伯颜朝京师，世祖问宋宗
室之贤者，伯颜首以与𤍟对。十三年秋九月，遣使召
至上京，幅巾深衣以见，言宋败亡之故，悉由误用权
奸。词旨激切，令人感动。”世祖念之，即授翰林待制。朝
廷立法，多所谘访，与𤍟忠言谠论，无所顾惜。进直学
士，转侍讲。疏陈江南科敛，急督移括大姓。宋世丘垄
暴露，皆大臣擅易明诏所为。二十七年，京师雾四塞。
明年正月甲寅，虎入南城，与𤍟又疏言权臣专政之
咎。退而家居待罪。未几，桑哥败，平章不忽木奏与𤍟
贫，窭有守，有抱负。世祖曰：“得非指权臣为虎者邪？”赐
钞万三千贯，岁给其妻子衣粮。后累迁翰林学士。其
伯祖师渊尝从朱熹学，家庭授受，具有端绪。于是与
许衡论伊洛阃奥，衡雅敬之。与𤍟既老，成宗命特官
其子孟实以终养。大德七年，以疾卒。家贫无以为葬，
成宗命有司赙钞五千贯，给舟车还葬台州之黄岩。
赠通议大夫、礼部尚书、上轻车都尉、天水郡侯，谥“文
简。”